РЕГЛАМЕНТ (ЕО) № 1053/2009 НА КОМИСИЯТА
от 5 ноември 2009 година
за изменение на Регламент (ЕО) № 952/2006 за установяване на подробни правила за прилагането на Регламент (ЕО) № 318/2006 на Съвета по отношение на управлението на пазара на захарта в Общността и системата от квоти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 година относно общата организация на пазарите в сектора на захарта (1), и по-специално член 40 от него,
като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (2), и по-специално член 50, параграф 1 във връзка с член 4 от него,
като има предвид, че
(1)
След въвеждането на окончателната и компютризирана система за предаването на информация за цените на захарта за нуждите на системата за регистриране на цените в съответствие с член 14 от Регламент (ЕО) № 952/2006 на Комисията от 29 юни 2006 г. за установяване на подробни правила за прилагането на Регламент (ЕО) № 318/2006 на Съвета по отношение на управлението на пазара на захарта в Общността и системата от квоти (3), при която всеки месец одобрени оператори подават ценова информация на държавите-членки, а след това националните данни за средните цени се предават от държавите-членки на Комисията, е целесъобразно Управителният комитет за общата организация на селскостопанските пазари да бъде информиран по-често за средните цени на захарта.
(2)
За тази цел е необходимо да се предвиди разпоредба, с която да се изисква от Комисията да информира ежемесечно Управителния комитет за общата организация на селскостопанските пазари за средните цени на бялата захар, която се търгува на пазара на Общността. За да се гарантира обаче поверителността на данните, е необходимо ценовата информация да се предава на Управителния комитет за общата организация на селскостопанските пазари с тримесечно забавяне.
(3)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Първата алинея на член 14 от Регламент (ЕО) № 952/2006 се заменя със следното:
„Всеки месец Комисията информира Управителния комитет за общата организация на селскостопанските пазари относно средната цена на бялата захар, регистрирана през третия месец, предхождащ датата на информирането.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 ноември 2009 година.